PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

							     Neobsahuje obchodné tajomstvo

Číslo:	2013/FH/3/1/006 	Bratislava, 07. marca 2013	

Protimonopolný úrad Slovenskej republiky, odbor koncentrácií v správnom konaní 
č. 0026/OK/2012 začatom dňa 28.12.2012 na základe oznámenia zámeru koncentrácie podľa § 10 ods. 10 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov podnikateľom Neville George Parrym, [ . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . .], zastúpeným na základe plnej moci advokátskou kanceláriou Právny dom – advokáti, s.r.o., so s Hurbanova 9A, 974 01 Banská Bystrica, IČO 36 857 793,

r o z h o d o l

na základe § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že s ú h l a s í s koncentráciou, ktorá má vzniknúť podľa § 9 ods. 1 písm. b) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov získaním nepriamej výlučnej kontroly podnikateľa Neville George Parry, [ . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . .], nad podnikom podnikateľa SIG Central Europe, s.r.o., so sídlom Ke stadionu 2217, 272 01, Kladno, Česká republika, prostredníctvom spoločnosti [ . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . .], a to na základe Rámcovej zmluvy o prevode obchodných podielov uzavretej dňa 5.12.2012 medzi [ . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . .] ako predávajúcimi a [ . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . .. . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . .] ako kupujúcimi. - [...] – Obchodné tajomstvo účastníka konania – identifikácia zmluvných strán

O d ô v o d n e n i e:

1.	Protimonopolnému úradu Slovenskej republiky, odboru koncentrácií (ďalej len „úrad“) bolo dňa 28.12.2012 podaním zaevidovaným pod č. 3896/2012 podnikateľom Neville George Parrym, [ . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . .] (ďalej len „NGP“) prostredníctvom advokátskej kancelárie Právny dom – advokáti, s.r.o., so sídlom Hurbanova 9A, 974 01 Banská Bystrica, IČO 36 857 793 (ďalej len „právny zástupca“), doručené oznámenie zámeru koncentrácie (ďalej len „Oznámenie koncentrácie“) podľa § 10 ods. 10 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“). Týmto podaním sa začalo správne konanie vo veci predmetnej koncentrácie vedené pod číslom SK 0026/OK/2012.

2.	Oznámenie koncentrácie bolo následne na výzvy úradu doplnené listom zaevidovaným pod č.155/2013 dňa 22.1.2013 a listom zaevidovaným pod č.250/2013 dňa 1.2.2013, na základe čoho v súlade so znením § 11 ods. 1 zákona dňa 4.2.2013 začala plynúť lehota 25 pracovných dní na vydanie rozhodnutia vo veci predmetnej koncentrácie.

3.	Predmetná koncentrácia má vzniknúť tak, ako je uvedené vo výroku tohto rozhodnutia a na základe uvedených podkladov bola úradom posúdená ako oznámenie zámeru koncentrácie.  

4.	Účastníkom konania v prípade predmetnej koncentrácie je podnikateľ NGP, ktorý bude nad podnikom podnikateľa SIG CE vykonávať nepriamu výlučnú kontrolu.

5.	Účastníkmi koncentrácie sú podnikateľ NGP na strane nadobúdateľa kontroly a podnikateľ SIG CE na strane nadobúdaného subjektu. 

6.	Z podkladov a informácií, ktoré boli úradu predložené v predmetnom správnom konaní účastníkmi správneho konania, ako aj z informácií získaných úradom v rámci prieskumu, vyplynuli nasledujúce skutočnosti:

Podnikatelia

7.	Pán NGP na území Slovenskej republiky (ďalej len „SR“) pôsobí prostredníctvom spoločnosti WOODCOTE Slovakia, s.r.o., Stará Vajnorská 37, 831 01 Bratislava (ďalej len „WOODCOTE“), pričom ostatní podnikatelia, ktorí sú kontrolovaní pánom NGP, na území SR za rok 2012 [ . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . .]. – [...] obchodné tajomstvo podnikateľa NGP, informácia o obrate kontrolovaných podnikateľov na území SR

8.	Woodcote je špecializovaným predajcom stavebných materiálov pre suchú vnútornú výstavbu, izolácií a fasádnych zatepľovacích systémov (v rámci ktorých ponúka fasádny zatepľovací systém vlastnej značky EXTHERM). Portfólio predávaného tovaru zahŕňajú aj strešné systémy, podlahy, dvere, sanita, obklady a dlažby, parkety, stavebné materiály určené na hrubú stavbu, náterové materiály a iný stavebný materiál. Okrem predaja stavebných, izolačných a iných materiálov spoločnosť WOODCOTE poskytuje taktiež predpredajné a popredajné služby.

9.	SIG CE na území SR pôsobí prostredníctvom spoločnosti BEK Baustoffe Slovakia, s.r.o., Odborárska 52, 831 03 Bratislava (ďalej len „BEK“).

10.	BEK je špecializovaným predajcom stavebných materiálov pre suchú vnútornú výstavbu a fasádne zatepľovacie systémy, v rámci ktorých ponúka fasádny zatepľovací systém vlastnej značky BEK. Portfólio predávaného tovaru dopĺňajú aj strešné systémy, podlahy, dvere, náterové materiály a iný stavebný materiál. BEK nepredáva stavebný materiál pre hrubú stavbu, taktiež nepredáva sanitu, obklady a dlažby, parkety. BEK poskytuje taktiež predpredajné a popredajné služby.

11.	Vzhľadom na to, že účastníci koncentrácie na území SR v zásade pôsobia prostredníctvom podnikateľov WOODCOTE a BEK, úrad sa zameral na oblasti pôsobenia predmetných podnikateľov, v ktorých sa ich činnosti prekrývajú.

12.	Za účelom identifikácie relevantných trhov ovplyvnených predmetnou koncentráciou ako aj jej vplyvu na podmienky hospodárskej súťaže, úrad v predmetnom správnom konaní vyzval podnikateľov, ktorých oznamovateľ koncentrácie identifikoval ako svojich najväčších konkurentov (GIPSOL SK s.r.o., PRESPOR spol. s r.o., KVINTET s.r.o., RAMEX-SLOVAKIA, s.r.o. Ing. Miroslav Škápik – PRODUKT, JJJ STAV – BUILD, s.r.o., Tehelňa STOVA, spol. s r.o.,  DOM FARIEB spol. s r.o., L & Š s.r.o., STAVMIX, s.r.o., STAVIVÁ – Garaj, s.r.o., SOAS a.s., bauMax SR, Hornbach – Baumarkt SK spol. s r.o., MERKURY MARKET SLOVAKIA, s.r.o., DEKTRADE SR s.r.o., MPL TRADING spol. s r.o., STAVMAT IN, s.r.o.), ďalej nákupné aliancie stavebných materiálov (BAU-MARKET, a.s., SOAS, a.s., ASAS, a.s.), ako aj hlavných odberateľov účastníkov koncentrácie, spoločnosti WOODCOTE, t.j. [ . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . .  . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . .] a spoločnosti BEK, t.j. [ . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . .]  na predloženie podkladov a informácií. – [...] obchodné tajomstvo podnikateľov, informácia o hlavných odberateľoch  

13.	Z informácií uvedených v Oznámení koncentrácie, ako aj z podkladov a informácií získaných úradom od oslovených podnikateľov, úrad zistil nasledujúce skutočnosti: 

Relevantné trhy

14.	Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia. Podľa § 3 ods. 6 zákona je priestorový relevantný trh vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

15.	Z informácií uvedených v Oznámení koncentrácie vyplýva, že aktivity podnikateľov WOODCOTE a BEK sa prekrývajú predovšetkým v oblasti predaja materiálov suchej vnútornej výstavby, fasádnych zatepľovacích systémov, tepelných izolácií a strešných podhľadov profesionálnym odberateľom, taktiež súvisiacich služieb v danej oblasti.

16.	Podnikateľ NGP v Oznámení koncentrácie uviedol možnosti distribúcie predmetných stavebných materiálov (ďalej len „stavebné materiály“) prostredníctvom nasledovných distribučných kanálov:
a.	„všestranní predajcovia – ktorí predávajú tovar neobmedzeného, rôzneho druhu a využitia, vrátane sadrokartónu a alternatívnych materiálov (napr. bauMax);
b.	špecializovaní predajcovia – ktorí sa špecializujú na predaj určitého druhu materiálov a v ponuke predaja majú aj sadrokartón alebo alternatívne materiály (napr. WOODCOTE Slovakia, s. r. o., BEK Baustoffe Slovakia, s.r.o.)“,
pričom ako všestranných predajcov, tak aj špecializovaných predajcov identifikoval ako konkurentov WOODCOTE a BEK.

17.	V Oznámení koncentrácie boli taktiež uvedené informácie o dodávaných stavebných materiáloch, kde sa aktivity WOODCOTE a BEK prekrývajú, v členení na tri materiálové skupiny (polystyrén, tepelné izolácie, sadrokartón a alternatívne materiály) a podiely účastníkov koncentrácie na území SR v tomto členení, (bez rozlíšenia podľa jednotlivých typov odberateľov). V oznámení je uvedené, že spoločný podiel účastníkov koncentrácie presahuje 15% v materiálových skupinách sadrokartón a alternatívne materiály. Oznamovateľ koncentrácie sa vyjadril aj k priestorovým relevantným trhom, ktoré označil ako územie SR.

Tovarový relevantný trh

18.	Z informácií uvedených v Oznámení koncentrácie, ako aj z podkladov a informácií, ktoré úrad získal v rámci prieskumu od podnikateľov zaoberajúcich sa distribúciou stavebných, izolačných a iných materiálov vyplýva, že odberateľov týchto podnikateľov je možné rozčleniť z hľadiska účelu nákupu týchto tovarov do 3 základných kategórií:
a.	distribučný zákazník - tovar nakupuje za účelom ďalšieho predaja (t.j. bez pridanej napr. stavebnej práce, a teda za účelom doplnenia si portfólia ním distribuovaných tovarov);
b.	profesionálny odberateľ - jedná sa napríklad o stavebnú spoločnosť, interiérového špecialistu, podnikateľa – developera, ktorý nakupuje predmetný tovar najmä za účelom zabudovania/spracovania;
c.	konečný odberateľ - občan alebo malý podnikateľ, ktorý si sám buduje alebo renovuje, napr. podnikateľské priestory. 

19.	Z podkladov a informácií predložených úradu podnikateľmi WOODCOTE a BEK vyplýva, že požiadavky na dodávateľa stavebných materiálov zo strany jednotlivých vyššie uvedených typov odberateľov sú rozdielne, čo potvrdili aj odpovede úradom oslovených podnikateľov, ktorí sa zaoberajú predajom stavebných materiálov (napríklad podnikateľ Gipsol, a.s.).  

20.	Úrad taktiež zistil, že vo vzťahu k jednotlivým typom odberateľov dodávatelia stavebného materiálu uplatňujú rôznu cenovú politiku.

21.	Z podkladov a informácií ďalej vyplýva, že profesionálny zákazník požaduje dodávku tovaru na faktúru s odloženou lehotou splatnosti (30 až 60 dní), na rozdiel najmä od konečného zákazníka, ktorému spoločnosti zaoberajúce sa distribúciou stavebných materiálov tovar predávajú väčšinou bez takejto možnosti.

22.	Z prieskumu vyplynulo taktiež, že štruktúra ponuky pre profesionálnych odberateľov na jednej strane a štruktúra ponuky pre konečných odberateľov na strane druhej je rôzna, resp. že existujú podnikatelia, ktorí sa zameriavajú na predaj stavebného materiálu profesionálnym odberateľom a podnikatelia, ktorí sa orientujú na predaj stavebných materiálov konečným spotrebiteľom.

23.	Úrad po posúdení daných faktov zistil, že vyššie uvedené skutočnosti naznačujú identifikáciu tovarového relevantného trhu z hľadiska jednotlivých typov odberateľov.

24.	Vzhľadom na to, že podnikateľ WOODCOTE ako aj podnikateľ BEK sa sústreďujú na predaj stavebných materiálov hlavne profesionálnym odoberateľom a taktiež vzhľadom na to, že charakter dopytu a štruktúra ponuky jednotlivým typom odberateľov sú rozdielne, úrad sa zameral na posúdenie vplyvu predmetnej koncentrácie na podmienky hospodárskej súťaže v oblasti predaja stavebného materiálu profesionálnym odberateľom.

25.	Produkty, ktoré spoločnosti BEK a WOODCOTE ponúkajú v rámci svojho portfólia, je možné zaradiť do niekoľko produktových skupín. Pre dané spoločnosti sú hlavné nasledovné: fasádne systémy, sadrokartónové systémy, tepelné izolácie, skupina stropných podhľadov. Konkurenti týchto podnikateľov na úrovni celoslovenskej, ako aj regionálnej pritom ponúkajú obdobné portfólio produktov pre profesionálnych odberateľov. Nie je pritom vylúčená aj možnosť užšej definície tovarového relevantného trhu podľa produktových skupín, resp. produktov, avšak v tomto prípade nebolo potrebné detailne sa možnosťou užšej definície trhov zaoberať, ako je ďalej uvedené. 

26.	Úrad ponecháva otázku ohľadne presnej identifikácie tovarového relevantného trhu otvorenú. Predmetná koncentrácia z hľadiska celkových obratov za predaj tovaru všetkým typom odberateľov, ani pri zameraní sa len na skupinu profesionálnych odberateľov nevyvoláva súťažné obavy, a to ako z hľadiska celkového objemu predaja, tak aj z hľadiska jednotlivých produktových skupín, ako vyplýva aj z prieskumu medzi odberateľmi.

Priestorový relevantný trh

27.	Z prieskumu úradu vyplýva, že maximálna prepravná vzdialenosť medzi predajným miestom a realizáciou dodávok stavebných materiálov profesionálnym odberateľom v členení podľa produktových skupín je 50 km, čo naznačuje, že hospodárska súťaž z priestorového hľadiska prebieha na užšom priestorovom relevantnom trhu ako je územie SR.

28.	Z informácií získaných úradom od podnikateľov, ktorí dodávajú stavebný materiál profesionálnym odberateľom vyplýva, že z hľadiska ich jednotlivých predajných miest pre danú produktovú skupinu (t.j. samostatne za fasádne systémy, sadrokartónové systémy, tepelné izolácie a stropné podhľady) označujú za konkurentov pre každé predajné miesto rôznych podnikateľov, z ktorých niektorí pôsobia lokálne a niektorí celonárodne. Uvedené tiež naznačuje, že hospodárska súťaž z priestorového hľadiska prebieha na užšom priestorovom relevantnom trhu ako je trh daný územím SR.

29.	Úrad však necháva otázku ohľadne presnej identifikácie priestorového relevantného trhu otvorenú, keďže predmetná koncentrácia nevyvoláva súťažné obavy z hľadiska celoslovenskej identifikácie priestorového relevantného trhu,  ani z hľadiska lokálneho pôsobenia účastníkov koncentrácie.

Posúdenie vplyvu koncentrácie na podmienky hospodárskej súťaže

30.	Vychádzajúc z informácií poskytnutých podnikateľmi, ktorých oznamovateľ koncentrácie uviedol ako svojich konkurentov, úrad zistil, že podnikateľov je možné podľa niekoľkých kritérií (šírka sortimentu, orientácia na typ odberateľa, počet predajných miest, poskytovanie predpredajných  a popredajných služieb) rozčleniť do troch skupín: 
a.	STAVMAT IN, s.r.o. (ďalej len „STAVMAT IN“), DEKTRADE SR s.r.o. (ďalej len „DEKTRADE“) a MPL TRADING spol. s.r.o. (ďalej len „MPL“), je možné považovať za najbližších konkurentov účastníkov koncentrácie ako z hľadiska celoslovenského, tak aj z hľadiska lokálneho posúdenia; 
b.	GIPSOL SK s.r.o., PRESPOR spol. s r.o., KVINTET s.r.o., RAMEX-SLOVAKIA, s.r.o. je možné považovať s odstupom za možných konkurentov účastníkov koncentrácie z hľadiska lokálneho posúdenia;
c.	Ing. Miroslav Škápik – PRODUKT, JJJ STAV – BUILD, s.r.o., Tehelňa STOVA, spol. s r.o.,  DOM FARIEB spol. s r.o., L & Š s.r.o., STAVMIX, s.r.o., STAVIVÁ – Garaj, s.r.o., SOAS a.s., ASAS a.s., bauMax SR, Hornbach – Baumarkt SK spol. s r.o., MERKURY MARKET SLOVAKIA, s.r.o. nie je možné považovať za konkurentov koncentrujúcich sa podnikateľov WOODCOTE a BEK, keďže predmetní podnikatelia sa orientujú na konečných odberateľov (a teda nie na profesionálnych odberateľov).  

Posúdenie  z hľadiska priestorového relevantného trhu daného územím SR

31.	Vzhľadom na to, že Štatistický úrad Slovenskej republiky neeviduje informácie ohľadne spotreby stavebných materiálov v SR, nebolo možné identifikovať podiely podnikateľov pôsobiacich na identifikovaných relevantných trhoch. 

32.	Úrad preto pri hodnotení vplyvu koncentrácie vychádzal z informácií ohľadne  celkového obratu a obratu za profesionálnych odberateľov účastníkov koncentrácie a ich identifikovaných najbližších konkurentov v rokoch 2010, 2011 a 2012. 

33.	Úrad porovnal celkové obraty a obraty dosiahnuté vo vzťahu k profesionálnym odberateľom (celkové aj podľa produktových skupín) podnikateľov BEK, WOODCOTE a ich troch najbližších konkurentov. BEK a WOODCOTE sa umiestňovali na 4, resp. 5. mieste, po koncentrácii na 3. mieste. Taktiež úrad zobral do úvahy postavenie podnikateľov BEK a WOODCOTE pri zameraní sa len na skupinu profesionálnych odberateľov z hľadiska objemu predaja podľa jednotlivých produktových skupín.

34.	 Úrad zobral do úvahy taktiež informácie od najväčších odberateľov účastníkov koncentrácie, ktorí zhodne uviedli, že prípadné ukončenie dodávok alebo zvýšenie ceny dodávok stavebných materiálov od účastníkov koncentrácie by vedeli bez časových a finančných strát a v porovnateľnom rozsahu a kvalite riešiť odoberaním predmetných tovarov najmä od podnikateľov STAVMAT IN, MPL a DEKTRADE, prípadne uvádzali aj ďalšie regionálne pôsobiace subjekty 

35.	Rovnako väčšina oslovených konkurentov nevzniesla námietky k posudzovanej koncentrácii. Námietky, ktoré vzniesli dvaja z konkurentov ohľadom vzniku dominantného postavenia, resp. možnosti monopolného určovania cien, neboli vzhľadom na vyššie uvedené skutočnosti, taktiež vzhľadom na vyjadrenia odberateľov,  preukázané ako relevantné.

36.	Na základe uvedených skutočností úrad dospel k záveru, že z hľadiska celkových obratov za predaj tovaru všetkým typom odberateľov, ani pri zameraní sa len na skupinu profesionálnych odberateľov, a to ako z hľadiska celkového objemu predaja, tak aj z hľadiska jednotlivých produktových skupín, predmetná koncentrácia značne nenaruší účinnú hospodársku súťaž na relevantnom trhu.

37.	Vzhľadom na počet a dosahované podiely predajcov stavebných materiálov z hľadiska celkových obratov za predaj tovaru všetkým typom odberateľov, taktiež pri zameraní sa len na skupinu profesionálnych odberateľov, a to z hľadiska celkového objemu predaja, úrad taktiež zvažoval, či sa posudzovanou koncentráciou zmení charakter hospodárskej súťaže v oblasti predaja stavebných materiálov odberateľom tak, že by sa zvýšila pravdepodobnosť zosúladeného postupu predmetných podnikateľov bez existencie explicitnej dohody, ktorí predtým navzájom svoje správanie nekoordinovali, alebo že by koncentrácia uľahčila, upevnila alebo zefektívnila zosúladený postup predmetných podnikateľov, ktorí svoje správanie koordinovali už pred koncentráciou. 

38.	Vychádzajúc z podkladov a informácií získaných úradom v predmetnom správnom konaní úrad nezistil existenciu koordinácie predmetných podnikateľov pred posudzovanou koncentráciou, a teda nebol dôvod zvažovať, či predmetnou koncentráciou sa existujúca koordinácia predmetných podnikateľov posilní. 

39.	V rámci posudzovania dopadov koncentrácie z pohľadu vzniku koordinácie správania sa predmetných podnikateľov úrad posudzoval:
a.	či je možné, aby koordinácia vznikla, 
b.	či je táto koordinácia dlhodobo udržateľná, 
pričom posudzoval zmeny v charaktere hospodárskej súťaže v oblasti predaja/distribúcie stavebných materiálov profesionálnym odberateľom, ktoré predmetná koncentrácia spôsobí. 

40.	V rámci možnosti vzniku koordinácie úrad posudzoval nižšie uvedené faktory, vychádzajúc pritom zo skutočnosti, že čím stabilnejšie a jednoduchšie je ekonomické prostredie, tým ľahšie koordinácia vzniká. Medzi posudzované faktory patria najmä: koncentrovanosť trhu, homogénny produkt, rast trhu, stupeň inovácie na trhu, podmienky dopytu, transparentnosť trhu, symetria spoločností, charakter zákazníkov a transakcií, štrukturálne prepojenia, multitrhové kontakty, história správania sa firiem, existencia asociácií, združení, komôr, pričom nie je nevyhnutné, aby všetky uvedené faktory boli naplnené pre vznik koordinácie správania sa podnikateľov.  

41.	V rámci posudzovania udržateľnosti koordinácie z dlhodobého hľadiska úrad zobral do úvahy, či: 
a.	by koordinujúci sa podnikatelia boli schopní v dostatočnej miere monitorovať  dodržiavanie podmienok koordinácie a odhaliť, či niektorý z nich sa odkláňa od podmienok koordinácie, 
b.	by mohol existovať spoľahlivý mechanizmus odvety, ktorý by bol aktivovaný, ak by sa zistilo odchýlenie sa od koordinácie,  
c.	akcie súčasných, budúcich konkurentov, zákazníkov a pod. nie sú schopné ohroziť výsledok očakávaný od koordinácie.

42.	Na jednej strane úrad zistil, že z hľadiska celkových obratov za predaj tovaru všetkým typom odberateľov, taktiež pri zameraní sa len na skupinu profesionálnych odberateľov, a to z hľadiska celkového objemu predaja, predmetná koncentrácia zvyšuje koncentrovanosť trhu predajcov stavebných materiálov profesionálnym odberateľom z 5 na 4, vstup nových konkurentov s cieľom pôsobiť v porovnateľnom rozsahu ako je tomu u vyššie uvedených podnikateľov za posledné 3 roky nebol zaznamenaný a existujúci ďalší predajcovia stavebných materiálov, ktorých úrad oslovil, neplánujú expanziu v nasledujúcich 3 až 5 rokoch, čo by mohlo prispieť k vzniku koordinácie správania sa predmetných podnikateľov.

43.	Na druhej strane úrad zobral do úvahy viaceré faktory, ktoré naopak nenaznačujú, že by predmetná koncentrácia vytvárala predpoklady pre vznik a udržanie koordinácie a ich správania sa. Predovšetkým predmetní podnikatelia predávajú veľký počet rôznych tovarov, ktoré nakupujú od rôznych dodávateľov, čo koordináciu môže sťažovať. Taktiež nebola zaznamenaná cenová transparentnosť na tomto trhu. Okrem uvedených pri hodnotení zobral úrad od úvahy podporne aj skutočnosť neexistencie multitrhových kontaktov a štrukturálnych prepojení (vlastníctvo spoločného podniku, krížové vlastníctvo akcií, personálne prepojenia). Nie je taktiež možné identifikovať symetriu predmetných podnikateľov.

44.	Úrad teda neidentifikoval, že by predmetná koncentrácia z hľadiska celkových obratov za predaj tovaru všetkým typom odberateľov, taktiež pri zameraní sa len na skupinu profesionálnych odberateľov, a to ako z hľadiska celkového objemu predaja, vytvárala predpoklady pre vznik alebo pre uľahčenie koordinácie správania sa predmetných podnikateľov. 

Posúdenie z hľadiska lokálneho priestorového relevantného trhu daného umiestnením predajného miesta a jeho okolím

45.	Z hľadiska lokálneho priestorového relevantného trhu úrad zistil, že v 8 mestách SR dôjde k zníženiu počtu konkurujúcich si podnikateľov v oblasti predaja stavebných materiálov pre profesionálnych odberateľov, a to nasledovne: 
a.	v mestách Bratislava, Košice, Nitra, Prešov, Trenčín, Trnava a Žilina dôjde k zníženiu počtu konkurujúcich si subjektov z 5 na počet 4,
b.	v meste Poprad dôjde k zníženiu počtu konkurujúcich si subjektov zo 4 na 3.

46.	Avšak po koncentrácii budú popri podnikateľovi NGP pôsobiť v jednotlivých mestách jeho najbližší konkurenti (t.j. STAVMAT IN, MPL a DEKTRADE) a okrem nich aj ďalšie regionálne subjekty.

47.	Úrad vychádzal aj z odpovedí oslovených odberateľov, ktorí pôsobia v rámci rôznych regiónov SR, a ktorí uvádzajú ľahký a rýchly prechod k iným dodávateľom stavebných materiálov.

48.	Na základe uvedeného úrad zistil, že posudzovaná koncentrácia z hľadiska celkových obratov za predaj tovaru všetkým typom odberateľov, ani pri zameraní sa len na skupinu profesionálnych odberateľov, a to ako z hľadiska celkového objemu predaja, tak aj z hľadiska jednotlivých produktových skupín, významne nezasiahne do existujúcej lokálnej trhovej štruktúry a že posudzovaná koncentrácia značne nenaruší účinnú hospodársku súťaž na relevantnom trhu ani z hľadiska lokálneho posúdenia.

Záver

49.	Po vyhodnotení všetkých získaných podkladov a informácií úrad dospel k záveru, že posudzovaná koncentrácia značne nenaruší účinnú hospodársku súťaž na relevantnom trhu, najmä v dôsledku vytvorenia alebo posilnenia dominantného postavenia.

50.	Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

Poučenie:

Podľa § 34 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia. 

Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

   JUDr. Erika Lovásová	  	 
        riaditeľka odboru koncentrácií	

Rozhodnutie sa doručuje:

Právny dom - advokáti, s.r.o.
JUDr. Eva Matiašková 
advokátka a konateľka
Hurbanova 9A
974 01 Banská Bystrica